ریاضؔ حسین شیخانہ

اصل ناں      ملک ریاض حسین

تخلص         ریاض  ؔ 

جمن           1947ء   

تعلیم          میٹرک

پیشہ           زمیندارہ  

فون نمبر        03037251618

جاہ پتہ          موضع نواب پور ملتان

ملک ریاض حسین شیخانہ ملتان دے نواحی قصبے نواب  پور دے بزرگ شاعر ہن، معروف شاعر سئیں اللہ بخش یادؔ ہوراں دی راہنمائی وچ شاعری شروع کیتی ۔حمد، نعت ،غزل، گیت اتے ڈوہڑہ لکھدن آپ دا ہک شعری مجموعہ بعنوان ’’پھلّاں دے ہار‘‘ وی منظرِ عام تے آ چکے نمونہ کلام ملاحظہ تھیوے۔

 (1)  غزل 
نئیں ملدی اج کوں کل سجناں

نئیں آندا ویلا ول سجناں 

نت بخت سویل نی رہ ویندی 

ڈینہ اوڑک ویندن ڈھل سجناں

کہیں غیر دے در تے جھکناں کیا 

در  اپنے  سئیں دا  مل سجناں

اوں بے پرواہ دی یاد دیوچ

دل پھڑکدا ہے پل پل سجناں

رب تیکوں بھاگ جو لا چھوڑیئے

ہے ہر کئی تیڈے ول سجناں

نئیں ریاضؔ تے تیڈی تک پوندی 

ہے اج تیڈی بھل بھل سجناں

 (2)غزل 
تیڈیاں تانگھاں مار مکایا

تیکوں سجناں ترس نہ آیا

اساں کلہے بیٹ اچ رُل گئے

تئیںپار کوں ونج وسایا

تیڈیاں مونجھاں ڈینہاں راتیں

ساڈے اندر بھانبھڑ تایا

توں ساکوں بھُل بیٹھا ہیں

اساں تیڈا  وِر د  پکایا

کئی قاصد، خط میں گھلئے  

تیڈ ا کئی  ولدا  نہ آیا

منڈھوں ان بھاندے جو ہاسے

ہک پل نہ کول بلہایا 

ساڈیاں روز ریاضؔ دعائیں

شالا ہووی  بخت  سوایا